ANIMAŢIE. Navă scufundată în Marea Neagră: Supravieţuitorii au fost recuperaţi de echipajele unor vase comerciale; sunt aduşi în portul Constanţa. Trei marinari, daţi dispăruţi
Este alertă la acest moment în Constanţa, după ce o navă s-a scufundat, iar trei marinari au fost daţi dispăruţi în Marea Neagră. Vasul se afla la aproape 18 mile de Sfântu Gheorghe şi avea la bord în total 11 membri, dintre care doar opt au fost salvaţi. Marinarii au lansat semnalul SOS de pe navă azi-dimineaţă, în jurul orei 5. La câteva minute după ultimul mesaj de salvare, nava s-a scufundat.
- ANIMAŢIE. Navă scufundată în Marea Neagră: Supravieţuitorii au fost recuperaţi de echipajele unor vase comerciale; sunt aduşi în portul Constanţa. Trei marinari, daţi dispăruţi
Mohammed Z este nava care s-a scufundat noaptea trecută în Marea Neagră. Nava comercială, de dimensiuni medii, a fost identificată ultima oară pe GPS travers de Balcic. Ambarcaţiunea care venea de la Istanbul ar fi trebuit să ajungă, în această dimineaţă, la Sulina. La aproximativ 26 de mile marine de Sfântu Gheorghe, nava a dispărut. La bord se aflau 11 marinari, sirieni şi egipteni, dintre care opt au fost salvaţi. Trei sunt, în aceste momente, daţi dispăruţi.
Ofiţerii Centrului Marin de Coordonare au trimis imediat în zonă navele ARSVOM, Artemis şi Apollo. A fost cerut şi sprijinul Poliţiei de Frontieră care a trimis spre locul accidentului două nave de intervenţie rapidă. Pentru că distanţa de ţărm era relativ mare, 26 de mile marine, primii care au intervenit au fost membrii unor nave comerciale. Vapoare asemănătoare celui care s-a scufundat.
De altfel, parte din echipaj a fost salvat de una din aceste nave care a ajuns imediat în apropierea naufragiului. La această oră, în zonă este o adevărată desfăşurare de forţe pentru că sunt căutaţi eventuali supravieţuitori. Cât despre cauzele scufundarii, nu sunt cunoscute la acest moment. Nu este exclusă nicio ipoteză. Poate fi o defecţiune, un incident la bord sau un factor extern - o mină marină care să fi lovit nava.
Supravieţuitorii, aduşi în Portul Constanţa
Nava ar fi trebuit să ajungă în danele 9 şi 10, însă în ultimul moment s-a luat decizia ca nava să ajungă în dana 0, adică în portul militar. Cei opt marinari au fost aduşi în Constanţa. La faţa locului au sosit şi autorităţile.
Echipajele de salvare îi vor evalua pe supravieţuitori. Cei trei marinari dispăruţi sunt în continuare căutaţi. Autorităţile au deschis un dosar de cercetare.